รู้จัก Jacob & Co เพิ่งผลิตนาฬิกา แต่ขายได้เรือนละ หลายล้าน
บริษัทแห่งนี้ ทำได้อย่างไร ? ลงทุนแมนจะเล่าให้ฟัง
9 มิ.ย. 2565

รู้จัก Jacob & Co เพิ่งผลิตนาฬิกา แต่ขายได้เรือนละ หลายล้าน /โดย ลงทุนแมน
“45 ล้านบาท” คือราคาของนาฬิกา Astronomia Tourbillon Baguette 
ซึ่งเป็นนาฬิกาที่คุณ Conor McGregor นักมวย UFC ชื่อดัง เพิ่งซื้อไปเมื่อปีก่อน
โดยผู้ผลิตนาฬิกาเรือนนี้ ก็คือ Jacob & Co บริษัทออกแบบและผลิตเครื่องประดับและนาฬิกา 
ที่เพิ่งเริ่มหันมาผลิตนาฬิกาได้ไม่ถึง 20 ปี แต่สามารถขายนาฬิกาได้เรือนละหลายล้านบาท
แล้วบริษัทแห่งนี้ ทำได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวของแบรนด์ Jacob & Co เริ่มต้นจากชายที่มีชื่อว่าคุณ Jacob Arabo 
เขาเกิดเมื่อปี ค.ศ. 1965 ที่เมือง Tashkent ประเทศอุซเบกิสถาน 
ในเวลาต่อมา ครอบครัวของเขาได้ย้ายที่อยู่มายังเมืองนิวยอร์ก ประเทศสหรัฐอเมริกา
ตั้งแต่เด็ก หลายครั้งที่คุณ Jacob Arabo มักจะเห็นคุณแม่และพี่สาวของเขา นำเครื่องประดับ
มาปรับแต่งเป็นประจำ เขาจึงเริ่มต้นปรับแต่งและออกแบบเครื่องประดับมาตั้งแต่เด็ก
ต่อมาเขาก็ได้หลงใหลในกิจกรรมนี้ไปเลย
ด้วยความหลงใหลในการออกแบบเครื่องประดับ คุณ Jacob Arabo ในวัย 16 ปี 
ก็ได้ตัดสินใจหยุดเรียน แล้วหันไปเอาดีทางด้านการออกแบบเครื่องประดับแทน
เริ่มตั้งแต่ลงคอร์สเรียนเกี่ยวกับเครื่องประดับ 
เข้าไปเป็นพนักงานของบริษัทที่ผลิตเครื่องประดับ
นอกจากนี้ ก็ยังเริ่มออกแบบเครื่องประดับในแบรนด์ของตัวเองอีกด้วย
หลังจากเก็บเกี่ยวประสบการณ์จนมีความเชี่ยวชาญแล้ว คุณ Jacob Arabo ก็ได้ก่อตั้งบริษัท Diamond Quasar ขึ้นมา ในปี ค.ศ. 1986 ซึ่งเป็นบริษัทออกแบบและผลิตเครื่องประดับภายใต้แบรนด์ Jacob & Co
จุดเปลี่ยนสำคัญของแบรนด์ Jacob & Co เกิดขึ้น เมื่องานออกแบบของเขาไปเข้าตาแรปเปอร์ชื่อดัง
ชาวอเมริกันอย่างคุณ Christopher George Latore Wallace หรือที่รู้จักกันในชื่อ The Notorious B.I.G.
ด้วยคอนเน็กชันของคุณ The Notorious B.I.G. ทำให้คุณ Jacob Arabo ได้มีโอกาสในการรับออกแบบเครื่องประดับ ให้กับเหล่าคนในวงการบันเทิง จนชื่อเสียงของเขาเริ่มเป็นที่รู้จักอย่างรวดเร็ว
ในเวลานั้น ลูกค้าของเขามีทั้งนักร้องและนักกีฬาชื่อดังหลายคน เช่น คุณ Rihanna, คุณ Jennifer Lopez และคุณ Michael Jordan
ตั้งแต่นั้นมา แบรนด์ของเขาก็เริ่มมีชื่อเสียงมากขึ้น เขาจึงได้เริ่มต่อยอดจากการผลิตเครื่องประดับ ไปผลิตนาฬิกา
จนในปี ค.ศ. 2002 ก็ได้เปิดตัวนาฬิกาคอลเลกชันแรก ที่ชื่อ “Five Time Zone” โดยไม่นานนัก นาฬิกาคอลเลกชันนี้ ก็ได้รับความนิยมอย่างรวดเร็ว
จากกระแสตอบรับที่ดีเกินคาด ของนาฬิกาคอลเลกชันแรก 
ทำให้เขาเริ่มหันมาให้ความสำคัญในการผลิตนาฬิกามากขึ้น
ซึ่งแน่นอนว่าหากพูดถึงนาฬิกาหรูแล้ว “เจนีวา” คือเมืองที่ขึ้นชื่อเรื่องนาฬิกาหรู 
นอกจากนี้ยังเป็นเมืองที่เป็นจุดกำเนิดของเหล่าแบรนด์นาฬิกาหรูมากมาย 
ยกตัวอย่างเช่น Patek Philippe เอง ก็มีจุดเริ่มต้นที่เมืองเจนีวาเช่นเดียวกัน
ในปี ค.ศ. 2007 เขาจึงได้ทำการก่อตั้งบริษัท Jacob & Co. SA 
ขึ้นที่เมืองเจนีวา ประเทศสวิตเซอร์แลนด์ และได้เริ่มผลิตนาฬิกาที่เมืองเจนีวานับตั้งแต่นั้นมา
หลังจากวันนั้น บริษัท Jacob & Co ก็ค่อย ๆ เติบโตเรื่อยมา 
นอกเหนือจากเรื่องคุณภาพของนาฬิกาแล้ว
หนึ่งในกลยุทธ์ที่ทำให้บริษัทเติบโตอย่างรวดเร็ว คือ การเข้าไปจับมือเป็นพาร์ตเนอร์กับเหล่าบริษัท รวมถึงบุคคลที่มีชื่อเสียงในวงการต่าง ๆ
จากนั้นบริษัทก็จะทำการนำเอาเอกลักษณ์เฉพาะตัว ของเหล่าพาร์ตเนอร์มาสร้างเป็นนาฬิกาแต่ละคอลเลกชัน ยกตัวอย่างพาร์ตเนอร์ที่บริษัทจับมือด้วย เช่น
- Bugatti แบรนด์รถไฮเปอร์สปอร์ต เพื่อออกคอลเลกชัน Bugatti Chiron Tourbillon 
ซึ่งเป็นการออกแบบตามเครื่องยนต์ของรถรุ่น Bugatti Chiron
- Lionel Messi นักเตะเจ้าของรางวัลบาลงดอร์ 7 สมัย 
เพื่อออกคอลเลกชัน Epic X Chrono Messi Titanium
นอกจากผลิตนาฬิการ่วมกับพาร์ตเนอร์แล้ว ก็ยังคงมีคอลเลกชันนาฬิกา ที่ทางบริษัททำการออกแบบด้วยตัวเองเช่นกัน
หนึ่งในคอลเลกชันที่มีชื่อเสียงมากที่สุด คือ Astronomia ซึ่งเป็นงานออกแบบที่นำเอาวัตถุทางดาราศาสตร์ เช่น ดวงดาว, ระบบสุริยะ มาใส่ลงไปในนาฬิกา พร้อมกับประดับด้วยอัญมณีชนิดต่าง ๆ
ซึ่งปัจจุบัน ได้ทำการต่อยอดออกมาอีกหลายคอลเลกชันด้วยกัน เช่น Astronomia Tourbillon, Astronomia Sky และ Astronomia Solar Planets Jewelry
โดยนาฬิกาในคอลเลกชันนี้ บางเรือนมีราคาสูงถึงหลัก 10 ล้านบาทเลยทีเดียว
ยกตัวอย่างเช่น Astronomia Solar Planets - Zodiac ที่มีราคามากถึง 14 ล้านบาท
อ่านมาถึงตรงนี้ หลายคนคงอยากรู้ว่า แล้วอะไรกัน
ที่ทำให้นาฬิกาของ Jacob & Co มีมูลค่ามากถึงหลัก 10 ล้านบาท ?
คำตอบคงหนีไม่พ้นเรื่องของ “งานออกแบบ ที่ไม่เหมือนใคร”
โดย Jacob & Co สามารถนำเอาเอกลักษณ์ของแต่ละอย่าง มาใส่ลงไปในนาฬิกา และนำเสนอออกมาให้เกิดความหรูหราได้อย่างลงตัว
ซึ่งส่วนหนึ่งเกิดจากความรู้ และประสบการณ์ของคุณ Jacob Arabo ที่ได้จากการทำธุรกิจออกแบบเครื่องประดับมาก่อนนั่นเอง
ปิดท้ายด้วยข้อมูลที่น่าสนใจ
ปัจจุบันนาฬิกาที่แพงที่สุดเป็นอันดับ 7 ของโลก คือนาฬิกาของ Jacob & Co รุ่น The Billionaire
ซึ่งนาฬิกาเรือนนี้ ถูกซื้อไปโดยนักชกชื่อดังอย่างคุณ Floyd Mayweather 
ด้วยราคา 18 ล้านดอลลาร์สหรัฐ หรือคิดเป็นมูลค่าประมาณ 617 ล้านบาท เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-